דניאל עוז

דניאל עוז (נולד ב-25 בינואר 1978) הוא משורר, עורך ספרותי ומוזיקאי ישראלי.

==ביוגרפיה==
דניאל עוז נולד בקיבוץ חולדה והוא בנם של נילי והסופר עמוס עוז, ואחיהן הצעיר של ההיסטוריונית פניה עוז-זלצברגר וסופרת הילדים והדוקומנטריסטית גליה עוז. עוז גדל בערד והוא בעל תואר ראשון בהצטיינות בפילוסופיה מאוניברסיטת בן-גוריון, וכן למד לתואר שני באוניברסיטת תל אביב.

== ספרות ==
עוז החל לפרסם שירים בגיל 20, בסוף שנות התשעים. קובץ שיריו "חיי החול" ראה אור בהוצאת כתר בשנת 2010. אחריו הופיעו הפואמה "שיירי אהבה" (אבן חושן, 2013) וספר המשלים הקצרצרים "מדוע לא תראוני בדרכים" (כתר, 2015).

שיריו ומשליו הקצרים תורגמו וראו אור בכתבי-עת חשובים, ביניהם "World Literature Today" האמריקאי, "Poesia" האיטלקי ו-"Fraza" הפולני.

כחבר בקבוצת המשוררים גרילה תרבות השתתף בפעילויות חברתיות רבות של הקבוצה, ובין השנים 2012 ל-2014 שימש כעורך מדור השירה של אתר 'יקום תרבות'.

בשנת 2016 הקים ביחד עם ערן הדס את הוצאת הספרים העצמאית "ברחש".

בשנת 2022 הוציא לאור בהוצאת 'ידיעות ספרים' את הספר "אוסף צדפים" המתאר את זיכרונותיו מאביו, הסופר עמוס עוז. הספר נכתב כתגובה לספרה של אחותו גליה, שפרסמה ב-2021 את ספר הזכרונות שלה מאביה עמוס "דבר המתחפש לאהבה", בו האשימה את עוז באלימות פיזית והתעללות רגשית בה ובשאר בני משפחתה.דניאל עוז, אחותו פניה ואמם נילי שללו בתקיפות את טענותיה של גליה, שהפכו במהרה לסנסציה בחדשות וברשתות החברתיות. עוז ביקש בסמוך לפרסום ספרה של גליה שלא יבטלו אותה רק משום שהוא לא מסכים איתה, ככל שהביקורת הציבורית והעניין בסיפור נמשך, החליט לכתוב ספר שיתן מענה לטענות של גליה.
דניאל עוז הצהיר במספר הזדמנויות בפייסבוק ובראיונות, שהספר "אוסף צדפים" לא פורסם בשביל רווח, ושכל הכנסותיו ייתרמו לעמותת "אור שלום" שפועלת להשיג משפחות אומנה עבור ילדים ונוער בסיכון.

== מוזיקה ==
בשנת 2001 עבר לתל אביב והקים את החמישייה הכֵּלית "המפתחות לצוללת" שביצעה ג'אז מפרי הלחנתו, ובה ניגן כבסיסט. ב-2005 הקליטה החמישייה את האלבום "ברצינות רגע", שבו התארחו המוזיקאי אלברט בגר והמשוררת מאיה בז'רנו, וב-2007 יצא הדיסק בהוצאה עצמית. נעימת הכותרת מהאלבום זיכתה את עוז בפרס מרכז עינב לעידוד האמן הצעיר. ב-2008 הקליט ההרכב אלבום נוסף אשר לא ראה אור, ולאחר מכן הפסיק את פעילותו.

ב-2009 הלחין עוז את פסקול הסרט הדוקומנטרי "קולף הסברס" בבימויה של אחותו גליה עוז.

==ספריו==
===כתיבה===
*חיי החול (כתר ספרים, 2010)
*שיירי אהבה (אבן חושן, 2013)
*מדוע לא תראוני בדרכים (כתר ספרים, 2015)
*מלכודת זבובים (עם האמנית תמה גורן, הוצאת ברחש, 2016)
*אוסף צדפים (ידיעות ספרים, 2022)
*קרנונית (מקום לשירה, 2023)

===עריכה===
*"חיתוך ההבלים", מאת ואן נויין (ברחש, 2018)
*"Half Reading" , מאת ערן הדס (ברחש, 2019)
*"הדב הגדול", מאת אלה נובק, (ברחש, 2020)
*"מין אין", מאת סביון (ברחש, 2021).
*"פירֶה", מאת לריסה מילר (ברחש, 2022).
*"היסטוריה קצרה של המחשבה הפוליטית המערבית", מאת חיים מרנץ (ברחש, 2023).
*"אַת אוהב", מאת תמי אסולין (עם ערן הדס. ברחש, 2024).
*"הלחי הפנימית", מאת זהר איתן (עם שי שניידר-אילת. ברחש, 2024).

==קישורים חיצוניים==

* [https://danieloz.wordpress.com "קץ הפלאות"], הבלוג של דניאל עוז
* 
* דניאל עוז, [http://www.orot-books.com/2012/10/blog-post_15.html חמישה סיפורים קצרים], באתר כתב העת אורות
* 
* 
* 
* דורית זילברמן, [https://web.archive.org/web/20161010084857/http://www.hebrew-writers.org/pdf/m-1-14.pdf שירים גנוזים באור להצילם מאופל המגרה], מאזנים גיליון מס' 1 כרך פ"ח, פברואר 2014
* 
* אמיר הילזרנט, [http://www.salonet.org.il/daniel-oz/ ריאיון עם דניאל עוז], באתר סלונט, 27 בנובמבר 2016
* אלי אשד, [http://www.yekum.org/2017/01/מלכודת-הזבובים-וסיפורים-ושירים-אחרים/ מלכודת הזבובים וסיפורים ושירים אחרים – ריאיון עם היוצר הרב-תחומי דניאל עוז], באתר יקום תרבות, 8 בינואר 2017
* 

==הערות שוליים==

קטגוריה:משוררים ישראלים
קטגוריה:משוררים כותבי עברית
קטגוריה:מוזיקאים ישראלים
קטגוריה:משפחת קלוזנר
קטגוריה:מו"לים ישראלים
קטגוריה:בוגרי אוניברסיטת בן-גוריון בנגב
קטגוריה:מהגרים מישראל לארצות הברית
קטגוריה:אל-הוריים ישראלים
קטגוריה:עורכים ספרותיים ישראלים
קטגוריה:ישראלים שנולדו ב-1978